Es cancel·len les Jornades Imatge & Recerca d’aquest any per la Covid-19 | Girona FM 92.7
Es cancel·len les Jornades Imatge & Recerca d’aquest any per la Covid-19
dilluns 18 de maig de 2020 | Cultura
La celebració dels 30 anys de les jornades, que s’havia de realitzar aquest 2020, es farà, per algunes activitats, de manera telemàtica.
Les Jornades Imatge & Recerca reunien cada dos anys experts i aficionats per debatre i analitzar el patrimoni fotogràfic i audiovisual, però s’han hagut de cancel·lar per la incertesa de la crisi sanitària. L’edició d’enguany s’havia de celebrar entre el 4 i el 7 del mes de novembre, i havia de servir també per commemorar el 30è aniversari de la primera edició de les jornades.
La intenció del Centre de Recerca i Difusió de la Imatge de l’Ajuntament de Girona i l’Associació d’Arxivers de Catalunya, les entitats organitzadores, és poder celebrar l’aniversari, així que estan considerant diverses opcions per poder realitzar algunes activitats en línia. Ho explica el director del Centre de Recerca i Difusió de la Imatge, Joan Boadas.
Des de sempre oferien també tallers relacionats amb el món de la imatge abans i després de la celebració de les jornades. La passada edició, celebrada el 2018, va reunir al Palau de Congressos de Girona nombrosos experts nacionals i també internacionals que van donar el seu punt de vista sobre el món de la fotografia i l’audiovisual. Joan Boadas assegura que aquest any també estaven convidats experts internacionals, però les dificultats per trobar hotels i vols han provocat la cancel·lació de l’edició.
Aquesta havia de ser la 16a edició de les Jornades, que van començar el 1990 i s’havien celebrat de manera ininterrompuda fins aquest any.
Tall de veu_Joan Boadas_cancel·lació
Tall de veu_Joan Boadas_online